钦定古今图书集成/理学汇编/字学典/第106卷 > 宫人乔氏
## 钦定古今图书集成/理学汇编/字学典/第106卷 > 宫人乔氏

按王铚《默记》：李后主手书《金字心经》一卷，赐其宫人
乔氏。乔氏后入太宗禁中，闻后主薨，自内廷出其经
舍在相国寺西塔以资荐。且自书于后曰：“故李氏国
主宫人乔氏，伏遇国主百日，谨舍昔时赐妾所书《般
若心经》一卷，在相国寺西塔院，伏愿弥勒尊前，持一
花而见佛”云云。其后江南僧持归故国，置之天禧寺
塔相轮中。寺后失火，相轮自火中堕落，而经不损，为
金陵守王君玉所得。君玉卒，子孙不能保之，以归甯
凤子仪家。乔氏所书，在经后，字极整洁，而词甚凄惋，
所记止此。徐锴集《南唐制诰》有宫人乔氏出家告，岂
斯人也？